Vrou se liggaam langs Pta-pad gevindArgieffoto Die liggaam van ŉ vrou is Woensdag langs ŉ pad naby ŉ kleinhoewe in Kameeldrift, Pretoria, gevind. Kapt. Mavela Masondo, woordvoerder van die polisie, het gesê werkers op die kleinhoewe het hulle vir werk aangemeld toe hulle ŉ liggaam langs die pad sien lê het. “Toe die polisie op die toneel opdaag, het hulle gesien dit is ŉ vrou se liggaam en dat sy skietwonde aan haar bolyf het,” het Masondo gesê. Sy het ŉ swart baadjie en romp aangehad. Die vrou was vermoedelik tussen 25 en 35 jaar oud. “Die motief vir die moord is nog onbekend en die liggaam ook nie geïdentifiseer nie,” het Masondo gesê. Die polisie het mense met inligting oor die voorval gevra om met hul naaste polisiestasie in verbinding te tree.